Source: https://www.nonprofit.hu/tudastar/mi-tortenik-nyilvantartasba-veteli-kerelem-benyujtasa-utan-egyesulet
Timestamp: 2019-08-20 23:03:05
Document Index: 16938525

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Tudástár - Mi történik a nyilvántartásba vételi kérelem benyújtása... - nonprofit.hu
A bíróság a beérkezett kérelmet és mellékleteit megvizsgálja, hogy azok tartalmilag és formailag megfelelnek-e a jogszabályi követelményeknek. Minden döntését végzésben közli az érintettekkel elektronikusan vagy postán, attól függően, milyen úton zajlott a kérelem benyújtása.. A végzést ügyvédi közreműködés esetén az ügyvédnek küldi meg.
Ha a kérelem és mellékleti hiánytalanok, akkor a bíróság a kérelem beérkezésétől számított 60 napon belül köteles dönteni a nyilvántartásba vételről. A nyilvántartásba vétel nem tagadható meg, ha az alapszabály és a csatolt mellékletek a jogszabályi követelményeknek megfelel.
Ha a kérelem hiányos, a bíróság az egyesületet hiánypótlásra szólítja fel. Ha a hiánypótlásban felsoroltaknak a képviselő eleget tett, a bíróság a nyilvántartásba vételről határoz. A 60 napos ügyintézési határidőbe a hiánypótlás határideje nem számít be.
A bíróság a bejegyzésről végzésben határoz, amely nem fellebbezhető, így jogerős. Ezzel az egyesület létrejött.
A bíróság a bejegyzésről végzésben határoz, s azt megküldi az egyesületnek és az ügyészségnek. Amennyiben a fellebbezésre nyitva álló határidő eltelt, fellebbezés nem érkezett, az egyesületet bejegyző végzés jogerőssé válik. Ezzel az egyesület létrejött. A jogerő bekövetkeztéről a bíróság szintén értesítést küld. A jogerős végzésen szerepel a jogerőre emelkedés napja.
A jogerőre emelkedés napját követő 5 munkanapon belül az adószám és a statisztikai számjel megállapításához szükséges adatokat a bíróság továbbítja az állami adóhatósághoz és a KSH-hoz. Az adószámot és a statisztikai számjelet az adóhatóság és a KSH közli a bírósággal, amely azt hivatalból, elektronikus úton bejegyzi. Így az adószám és a statisztikai számjel kérését a szervezetnek nem kell különállóan intézni.
Ha a bíróság az egyesület nyilvántartásba vételét megtagadja, a megtagadó végzés ellen fellebbezéssel lehet élni.